Gedagte vir die dag: Die vrug van die GeesFoto: treekb.com Die vrug van die Gees is liefde, vreugde, vrede, geduld, vriendelikheid, goedhartigheid, getrouheid. (Gal 5:22) Ons ken almal hierdie teksvers, maar hoeveel van ons leef dit werklik uit? Ons hoef nie super-gelowiges te wees voordat ons só kan leef en optree dat mense die vrug van die Gees in ons lewens kan raaksien nie. Dit is bloot ’n keuse wat jy maak, en dan moet jy die krag van die Here vra om so op te tree. Hoeveel keer is ons sommer net geïrriteerd met mekaar, of eerder net geïrriteerd en dan haal ons dit op iemand anders uit? Vat dit regtig so baie energie om net ordentlik met mekaar te bly? Dit kan tog sekerlik nie so moeilik wees om net ordentlik te bly met ander mense nie. Almal ervaar mos maar stres in hulle lewe. As jy vind dat jy regtig in ’n te slegte bui is om ordentlik te wees met iemand, sonder jou eerder af en bid tot God vir vrede in jou siel. Vra elke dag vir die Here se krag om soos een van sy kinders te leef en op te tree.